*ŽENSKA KLAPA „LUKA“ RIJEKA* – Curriculum Vitae

Jednom davno akademik Jakša Fiamengo zapisao je i objavio u svom izdanju poezije slijedeće stihove:

*Ča je suncu svitlo, ča su glazbi zvuci  
to je* **Luka** *pismi, to je pisma* **Luci** *Ča je sidro brodu, more kad pobisni  
to je pisma* **Luci**, *to je* **Luka***pismi...*

Djelujući od 1985. godine, Klapa *Luka* iz Rijeke sinonim je kvalitete ženskog klapskog pjevanja s osebujnim *a'capella* vokalnim izvedbama. Baštini tradicionalni izričaj istarsko-primorske ljestvice i dalmatinske *pisme*. Na nacionalnim natjecanjima klapske glazbe bila je prva ženska predstavnica cijele sjevernojadranske regije.

Klapa *Luka* svoj osnutak i prve glazbene korake duguje iznimnom entuzijazmu djelatnica poduzeća *Luka* i maestru Vinku Bađuku te predanom radu na prikupljanju, izvođenju i snimanju tradicionalnih narodnih pjesama Istre, Primorja i Dalmacije. Interpretativnu zrelost u profesionalnom smislu Klapa stječe početkom '90-ih godina osvajanjem prvih priznanja na nacionalnom natjecanju klapa u Omišu. Svoj doprinos u *Luku* su utkali i brojni poznati hrvatski i strani umjetnički voditelji, od kojih se još ističu Ivan Nino Načinović, Olja Dešić i Sveto Popović.

Od trenutka kad je prvi put 1990. zapjevala na *Festivalu dalmatinskih klapa* u Omišu, jedinom nacionalnom natjecateljskom festivalu klapa, privukla je iznimnu pozornost. Nešto kasnije okrunjena je s čak 5 zlatnih *Štitova* žirija, s apsolutnom pobjedom na Festivalu u dva navrata (uključujući i zlatnu nagradu publike te glavnu nagradu voditelja). To rijetko postignuće nije do sada prestigla niti jedna klapa. U svojoj kolekciji *Luka* pohranjuje više od 60 domaćih i međunarodnih plaketa, priznanja i nagrada što je s pravom svrstava uz bok najboljih hrvatskih klapa.

Zbog svojih iznimnih glazbenih interpretacija Klapa *Luka* često je dobivala pozivnice na razne festivale popularne glazbe gdje se okušala i u zabavnom žanru (pop-etno) surađujući s poznatim hrvatskim estradnim zvijezdama.

Svoju prisutnost na domaćoj i inozemnoj glazbenoj sceni upotpunila je brojnim koncertima, natjecanjima, raznim glazbeno-scenskim projektima, festivalima zabavne glazbe, dramskim predstavama te s nekoliko audio/video projekata. Uz to, vrlo često *Luka* je nastupala i na „Svjetskom danu glazbe“ dajući potporu širenju glazbenog obrazovanja i vrijednosti koje ona promiče, posebice tradicionalne kulturne baštine. Snimila je i 8 nosača zvuka.

Klapa *Luka* se ponosi upravo sudjelovanjima u dramskim predstavama, i to „Pjesnikova kob“ Tihomila Maštrovića, koja je premijerno izvedena 1996. u HNK *Ivana pl. Zajca* u režiji Mladena Jurana te kultni klasik Ive Brešana „Predstava Hamleta u selu Mrduša Donja“ u režiji Larryija Zappie 2005. god., gdje je *Luka* izvela i snimila scensku glazbu na tekst članice Klape Tatjane Bon, a koju je skladao Duško Rapotec-Ute.

Klapa Luka bila je i sudionicom brojnih projekata na nacionalnoj razini poput *Pripovid o Dalmaciji* Ante Mekinića, *Karoca Gre* - hommage o Jakši Fiamengu, *Ne damo te pismo naša* - koncertni projekt koji je uključivao i gostovanja u inozemstvu te vrlo često participiranje u televizijskom spektaklu *Lijepom našom* Branka Uvodića.

Brojna gostovanja tijekom dugogodišnjeg djelovanja odvode Klapu *Luka* vrlo često izvan granica domovine, uglavnom diljem središnje Europe gdje luči ogroman interes publike i dobiva izvrsne kritike, ali i u daleku Kinu, gdje je iznenadila i dobila ovacije kineskog političkog vrha i svjetske diplomacije izvodeći državnu himnu NR Kine.

Klapa je nominirana za različite nagrade, od kojih je osvojila nekoliko prestižnih s Šibenskog, Kaštelanskog i Sinjskog festivala te primorskog MIK-a. Za dugogodišnji rad i cjelokupni doprinos hrvatskoj glazbenoj kulturi, u godini obilježavanja 20. obljetnice Klape, Hrvatska glazbena unija dodjeljuje joj posebnu nagradu glazbene struke – *Status* 2015. Nositeljica je i dvaju nagrada *Porin* za CD-albume *Zbog ljubavi* (2018) i onaj s božićnim napjevima *Rodija se Bog i čovik* (2019). Također je dobitnica Godišnje nagrade Grada Rijeke (1996.) te Godišnje nagrade Primorsko-goranske županije (2020.), za izniman doprinos na očuvanju, zaštiti i promicanju glazbene baštine jadranskoga podneblja.

Cijelu 2020. godinu Klapa Luka obilježava svoj 35. rođendan!

*Luka* *….... za pjesmu, s pjesmom i u pjesmi živi!*

-------------------------------------------------------------------------------------------------------------------------------

**ČLANICE KLAPE :**

|  |  |  |  |
| --- | --- | --- | --- |
| 1. Sanja Žan 2. Tatjana Bon 3. Sandra Valenčić 4. Vedrana Veljačić Linić | – 1. sopran  – 2. sopran  – 2. sopran  – 2. sopran | 1. Vesna Juretić 2. Mirjana Crnić Novosel 3. Marinka Bogičević 4. Sandra Damijanić 5. Jagoda Lesica | – 1. alt  – 1. alt  – 2. alt  – 2. alt  – 2. alt |

Umjetnički voditelj: Andrej Babić